**ΠΡΟΣΚΛΗΣΗ**

**Προς τους μετόχους της Ανώνυμης Εταιρίας με την επωνυμία**

**«ΣΙΔΗΡΕΜΠΟΡΙΚΗ ΜΑΚΕΔΟΝΙΑΣ ΣΙΔΜΑ ΜΕΤΑΛΛΟΥΡΓΙΚΗ ΑΕ»**

**με αρ. Γ.Ε.ΜΗ. 361801000**

**σε Τακτική Γενική Συνέλευση**

Σύμφωνα με το Νόμο 4548/2018 και το Καταστατικό της εταιρίας, το Διοικητικό Συμβούλιο της ανώνυμης εταιρίας «**ΣΙΔΗΡΕΜΠΟΡΙΚΗ ΜΑΚΕΔΟΝΙΑΣ ΣΙΔΜΑ ΜΕΤΑΛΛΟΥΡΓΙΚΗ ΑΝΩΝΥΜΗ ΕΤΑΙΡΙΑ**»(η«**Εταιρία**»), καλεί τους κ.κ. μετόχους της σε Τακτική Γενική Συνέλευση την **4ηΙουνίου 2024**, **ημέρα Τρίτη και ώρα 10.00 στην Εκάλη Δήμου Κηφισιάς, στο ξενοδοχείο Life Gallery Athens Hotel**, **Λεωφόρος Θησέως 103, «Αίθουσα Agora»** προκειμένου να συζητηθούν και να ληφθούν αποφάσεις επί των εξής θεμάτων ημερήσιας διάταξης:

**ΘΕΜΑΤΑ ΗΜΕΡΗΣΙΑΣ ΔΙΑΤΑΞΗΣ**

1. Υποβολή και έγκριση των ετησίων εταιρικών και ενοποιημένων χρηματοοικονομικών καταστάσεων της Εταιρίας για την εταιρική χρήση 2023 (01/01/2023 – 31/12/2023), μετά της σχετικής ετήσιας έκθεσης διαχείρισης του Διοικητικού Συμβουλίου και της εισηγητικής έκθεσης των Ορκωτών Ελεγκτών.
2. Έγκριση της συνολικής διαχείρισης που έλαβε χώρα κατά την εταιρική χρήση 2023 (01/01/2023 – 31/12/2023) σύμφωνα με το άρθρο 108 του Ν. 4548/2018 και απαλλαγή των Ορκωτών Ελεγκτών από κάθε ευθύνη αποζημίωσης για την εταιρική χρήση 2023 (01/01/2023 – 31/12/2023) σύμφωνα με το άρθρο 117 παρ. 1 περ. (γ) του Ν. 4548/2018.
3. Έγκριση καταβολής αμοιβών και αποζημιώσεων των μελών του Διοικητικού Συμβουλίου και των Επιτροπών του, για τη χρήση 2023 (01/01/2023 – 31/12/2023) και προέγκριση καταβολής των αμοιβών και αποζημιώσεων των μελών του Διοικητικού Συμβουλίου για την εταιρική χρήση 2024 σύμφωνα με το άρθρο 109 του Ν. 4548/2018.
4. Υποβολή προς συζήτηση και έγκριση με συμβουλευτική ψήφο της Έκθεσης Αποδοχών οικονομικού έτους 2023 (01/01/2023 – 31/12/2023) σύμφωνα με το άρθρο 112 παρ. 3 του Ν. 4548/2018.
5. Εκλογή ελεγκτικής εταιρίας και Ορκωτών Ελεγκτών, τακτικού και αναπληρωματικού, για την εταιρική χρήση 2024 και καθορισμός της αμοιβής τους.
6. Χορήγηση αδείας, σύμφωνα με το άρθρο 98 παρ. 1 του Ν. 4548/2018, σε μέλη του Διοικητικού Συμβουλίου και της Γενικής Διευθύνσεως ή και σε Διευθυντές της Εταιρίας για την συμμετοχή τους σε Διοικητικά Συμβούλια ή στην Διεύθυνση συνδεδεμένων εταιριών.
7. Εκλογή νέου Διοικητικού Συμβουλίου της Εταιρίας και ορισμός των ανεξάρτητων μη εκτελεστικών μελών του, σύμφωνα με τις διατάξεις του Ν. 4706/2020, όπως ισχύει.
8. Λήψη απόφασης σχετικά με το είδος της Επιτροπής Ελέγχου, τη θητεία, τον αριθμό και τις ιδιότητες των μελών της.
9. Υποβολή προς τη Γενική Συνέλευση των Εκθέσεων Πεπραγμένων της Επιτροπής Ελέγχου για την εταιρική χρήση 2023, και ειδικότερα για την περίοδο από 01/01/2023-31/12/2023 και για την περίοδο από 01/01/2024 μέχρι την ημερομηνία υπογραφής των οικονομικών καταστάσεων σύμφωνα με το άρθρο 44 παρ. 1 περ. θ) του Ν. 4449/2017, όπως ισχύει, και ενημέρωση των μετόχων από τον Πρόεδρο της Επιτροπής Ελέγχου.
10. Υποβολή Έκθεσης των ανεξάρτητων μη εκτελεστικών μελών του Διοικητικού Συμβουλίου σύμφωνα με το άρθρο 9 παρ. 5 του Ν. 4706/2020, όπως ισχύει.
11. Έγκριση του σχεδίου αναθεώρησης της Πολιτικής Καταλληλόλητας και Αξιοπιστίας των Μελών Διοικητικού Συμβουλίου της Εταιρίας σύμφωνα με το άρθρο 3 του Ν. 4706/2020.
12. Τροποποίηση των άρθρων 13, 15 και 16 του Καταστατικού της Eταιρίας .
13. Διάφορες ανακοινώσεις.

**ΔΙΚΑΙΩΜΑ ΣΥΜΜΕΤΟΧΗΣ ΚΑΙ ΨΗΦΟΥ**

Στην Τακτική Γενική Συνέλευση μπορεί να συμμετάσχει κάθε πρόσωπο που έχει τη μετοχική ιδιότητα κατά την έναρξη της πέμπτης (5ης) ημέρας πριν από την ημέρα της αρχικής συνεδρίασης της Τακτικής Γενικής Συνέλευσης, ήτοι κατά την έναρξη της **30/05/2024** (η **«Ημερομηνία Καταγραφής**»). Η Ημερομηνία Καταγραφής ισχύει και στην περίπτωση εξ αναβολής ή επαναληπτικής συνεδρίασης, με την προϋπόθεση ότι η εξ αναβολής ή η επαναληπτική συνεδρίαση δεν απέχει περισσότερες από τριάντα (30) ημέρες από την Ημερομηνία Καταγραφής. Σημειώνεται ότι σε περίπτωση επαναληπτικής Γενικής Συνέλευσης, σύμφωνα με τα ανωτέρω δεν θα δημοσιευθεί νέα πρόσκληση σύμφωνα με τις διατάξεις του άρθρου 130 του Ν. 4548/2018. Αν η τυχόν εξ αναβολής ή επαναληπτική συνεδρίαση της Γενικής Συνέλευσης απέχει περισσότερες από τριάντα (30) ημέρες από την Ημερομηνία Καταγραφής, δικαιούται να συμμετέχει στη Γενική Συνέλευση όποιος έχει τη μετοχική ιδιότητα σύμφωνα με τα παραπάνω κατά την έναρξη της τρίτης (3ης) ημέρας πριν από την ημέρα της εξ αναβολής ή επαναληπτικής Γενικής Συνέλευσης.

Έναντι της Εταιρίας θεωρείται μέτοχος που δικαιούται να συμμετάσχει στην Τακτική Γενική Συνέλευση και να ασκήσει το δικαίωμα ψήφου ο εγγεγραμμένος κατά την Ημερομηνία Καταγραφής στο Σύστημα Άυλων Τίτλων (το «Σ.Α.Τ.») της ανώνυμης εταιρίας «ΕΛΛΗΝΙΚΟ ΚΕΝΤΡΙΚΟ ΑΠΟΘΕΤΗΡΙΟ ΤΙΤΛΩΝ ΑΝΩΝΥΜΗ ΕΤΑΙΡΕΙΑ» (η «ΕΛ.Κ.Α.Τ.») ή ο ταυτοποιούμενος ως τέτοιος βάσει της σχετικής ημερομηνίας μέσω εγγεγραμμένων διαμεσολαβητών ή άλλων διαμεσολαβητών τηρουμένων των διατάξεων της νομοθεσίας (N. 4548/2018, N. 4569/2019, N. 4706/2020 και Εκτελεστικός Κανονισμός (ΕΕ) 2018/1212) ως και του Κανονισμού Λειτουργίας της ΕΛ.Κ.Α.Τ. (ΦΕΚ Β' 1007/16.03.2021), όπως έχει τροποποιηθεί και ισχύει.

Η απόδειξη της μετοχικής ιδιότητας γίνεται με κάθε νόμιμο μέσο και πάντως βάσει ενημέρωσης που λαμβάνει η Εταιρία από την ΕΛ.Κ.Α.Τ., εφόσον παρέχει υπηρεσίες μητρώου, ή μέσω των συμμετεχόντων και εγγεγραμμένων διαμεσολαβητών στην ΕΛ.Κ.Α.Τ. σε κάθε άλλη περίπτωση. Μέτοχος μπορεί να συμμετάσχει στην Τακτική Γενική Συνέλευση βάσει επιβεβαιώσεων ή ειδοποιήσεων των άρθρων 5 και 6 του Εκτελεστικού Κανονισμού (ΕΕ) 2018/1212 που παρέχονται από τον διαμεσολαβητή, εκτός αν η συνέλευση αρνηθεί τη συμμετοχή αυτή για σπουδαίο λόγο που δικαιολογεί την άρνησή της, τηρουμένων των κείμενων διατάξεων (άρθρο 19 παρ. 1 Ν. 4569/2018, άρθρο 124 παρ. 5 Ν. 4548/2018).

Η άσκηση των δικαιωμάτων συμμετοχής και ψήφου στην Τακτική Γενική Συνέλευση δεν προϋποθέτει την δέσμευση των μετοχών του δικαιούχου ούτε την τήρηση άλλης ανάλογης διαδικασίας, η οποία περιορίζει την δυνατότητα πώλησης και μεταβίβασης αυτών κατά το χρονικό διάστημα που μεσολαβεί ανάμεσα στην Ημερομηνία Καταγραφής και στην Τακτική Γενική Συνέλευση.

**ΔΙΑΔΙΚΑΣΙΑ ΓΙΑ ΤΗΝ ΑΣΚΗΣΗ ΔΙΚΑΙΩΜΑΤΟΣ ΨΗΦΟΥ ΜΕΣΩ ΑΝΤΙΠΡΟΣΩΠΟΥ**

Ο μέτοχος συμμετέχει στην Τακτική Γενική Συνέλευση και ψηφίζει είτε αυτοπροσώπως είτε μέσω αντιπροσώπων. Κάθε μέτοχος μπορεί να διορίζει μέχρι τρεις (3) αντιπροσώπους. Νομικά πρόσωπα μετέχουν στην Τακτική Γενική Συνέλευση ορίζοντας ως εκπροσώπους τους μέχρι τρία (3) φυσικά πρόσωπα. Ωστόσο, αν ο μέτοχος κατέχει μετοχές της Εταιρίας, οι οποίες εμφανίζονται σε περισσότερους του ενός λογαριασμούς αξιών, ο περιορισμός αυτός δεν εμποδίζει το μέτοχο να ορίζει διαφορετικούς αντιπροσώπους για τις μετοχές που εμφανίζονται στον κάθε λογαριασμό αξιών σε σχέση με την Τακτική Γενική Συνέλευση. Αντιπρόσωπος που ενεργεί για περισσοτέρους μετόχους μπορεί να ψηφίζει διαφορετικά για κάθε μέτοχο. Ο αντιπρόσωπος μετόχου υποχρεούται να γνωστοποιεί στην Εταιρία, πριν από την έναρξη της συνεδρίασης της Τακτικής Γενικής Συνέλευσης, κάθε συγκεκριμένο γεγονός, το οποίο μπορεί να είναι χρήσιμο στους μετόχους για την αξιολόγηση του κινδύνου να εξυπηρετήσει ο αντιπρόσωπος άλλα συμφέροντα πλην των συμφερόντων του μετόχου. Κατά την έννοια της παρούσας παραγράφου, μπορεί να προκύπτει σύγκρουση συμφερόντων ιδίως όταν ο αντιπρόσωπος:

α) είναι μέτοχος που ασκεί τον έλεγχο της Εταιρίας ή είναι άλλο νομικό πρόσωπο ή οντότητα η οποία ελέγχεται από το μέτοχο αυτόν,

β) είναι μέλος του διοικητικού συμβουλίου ή της εν γένει διοίκησης της Εταιρίας ή μετόχου που ασκεί τον έλεγχο της Εταιρίας, ή άλλου νομικού προσώπου ή οντότητας που ελέγχεται από μέτοχο ο οποίος ασκεί τον έλεγχο της Εταιρίας,

γ) είναι υπάλληλος ή ορκωτός ελεγκτής της Εταιρίας ή μετόχου που ασκεί τον έλεγχο της Εταιρίας, ή άλλου νομικού προσώπου ή οντότητας που ελέγχεται από μέτοχο, ο οποίος ασκεί τον έλεγχο της Εταιρίας,

δ) είναι σύζυγος ή συγγενής πρώτου βαθμού με ένα από τα φυσικά πρόσωπα που αναφέρονται στις περιπτώσεις (α) έως (γ).

Ο διορισμός και η ανάκληση αντιπροσώπου του μετόχου γίνεται εγγράφως και κοινοποιείται στην Εταιρία με τους ίδιους τύπους, τουλάχιστον σαράντα οκτώ (48) ώρες πριν από την ορισθείσα ημερομηνία συνεδρίασης της Τακτικής Γενικής Συνέλευσης.

Η Εταιρία έχει καταστήσει διαθέσιμο στην ιστοσελίδα της ([www.sidma.gr](http://www.sidma.gr)), στην κατηγορία «Ενημέρωση Επενδυτών / Γενικές Συνελεύσεις» το έντυπο που μπορεί να χρησιμοποιηθεί για το διορισμό αντιπροσώπου. Το έντυπο αυτό κατατίθεται συμπληρωμένο και υπογεγραμμένο από το μέτοχο στο Τμήμα Εξυπηρέτησης Μετόχων της Εταιρίας στη διεύθυνση Λεωφ. Μεγαρίδος 188, Ασπρόπυργος Αττικής, Τ.Κ. 19300 1ος όροφος, ή αποστέλλεται με fax στο 210 3498281 ή μέσω email στο ir@sidma.gr το αργότερο σαράντα οκτώ (48) ώρες πριν από την ορισθείσα ημερομηνία συνεδρίασης της Τακτικής Γενικής Συνέλευσης, ήτοι **έως τις 10.00 π.μ. της** **02/06/2024**.

Οι κ.κ. μέτοχοι καλούνται να μεριμνούν για την επιβεβαίωση της επιτυχούς αποστολής του εντύπου διορισμού αντιπροσώπου και της παραλαβής του από την Εταιρία, καλώντας στο τηλέφωνο 210 3498200, κα Όρκουλα Ιωάννα.

**ΣΥΜΜΕΤΟΧΗ ΣΤΗ ΓΕΝΙΚΗ ΣΥΝΕΛΕΥΣΗ ΜΕΣΩ ΤΗΛΕΔΙΑΣΚΕΨΗΣ**

Η Εταιρία καθιστά δυνατή τη συμμετοχή όσων μετόχων το επιθυμούν στις εργασίες της Τακτικής Γενικής Συνέλευσης της **04/06/2024**, καθώς σε κάθε επαναληπτική ή εξ αναβολής συνεδρίαση αυτής, μέσω τηλεδιάσκεψης, σύμφωνα με το άρθρο 24 παρ. 3 του καταστατικού της Εταιρίας και το άρθρο 125 του Ν. 4548/2018.

Προς το σκοπό αυτό, παρακαλούνται όσοι από τους κ.κ. μετόχους επιθυμούν να συμμετάσχουν στην Τακτική Γενική Συνέλευση των μετόχων της Εταιρίας με τηλεδιάσκεψη, είτε αυτοπροσώπως είτε μέσω αντιπροσώπου, να επικοινωνήσουν την πρόθεσή τους, το αργότερο, εφόσον είναι δυνατόν, μέχρι την Ημερομηνία Καταγραφής και, σε κάθε περίπτωση, το αργότερο σαράντα οκτώ (48) ώρες πριν από την ημερομηνία διεξαγωγής της Τακτικής Γενικής Συνέλευσης, ήτοι **έως τις 10.00 π.μ. της** **02/06/2024** με τη συμπλήρωση του εντύπου γνωστοποίησης δήλωσης συμμετοχής μετόχου μέσω τηλεδιάσκεψης ή/και εξουσιοδότησης, σε περίπτωση συμμετοχής μέσω αντιπροσώπου, που βρίσκεται αναρτημένη στην ιστοσελίδα της Εταιρίας, ως μέρος του πληροφοριακού υλικού για την Τακτική Γενική Συνέλευση της **04/06/2024**,στην ακόλουθη διεύθυνση <https://sidma.gr/en/general-meetings/>.

Η δήλωση συμμετοχής μετόχου μέσω τηλεδιάσκεψης ή/και εξουσιοδότηση υποβάλλεται με θεωρημένο το γνήσιο της υπογραφής του μετόχου από δημόσια αρχή (περιλαμβανομένων ενδεικτικά της προξενικής ή αστυνομικής αρχής) είτε σε έντυπη μορφή στο Τμήμα Εξυπηρέτησης Μετόχων της Εταιρίας στη διεύθυνση Λεωφ. Μεγαρίδος 188, Ασπρόπυργος Αττικής, Τ.Κ. 19300 1ος όροφος, είτε σε ηλεκτρονική μορφή, στην ηλεκτρονική διεύθυνση iorkoula@sidma.gr.

Υπενθυμίζεται στους κυρίους μετόχους η εναλλακτική δυνατότητα συμπλήρωσης ηλεκτρονικής υπεύθυνης δήλωσης στην Ενιαία Ψηφιακή Πύλη της Δημόσιας Διοίκησης, μέσω της ηλεκτρονικής εφαρμογής «e-Dilosi» (<https://www.gov.gr/ipiresies/polites-kai-kathemerinoteta/psephiaka-eggrapha-gov-gr/ekdose-upeuthunes-deloses>), και αντιστοίχως ηλεκτρονικής εξουσιοδότησης μέσω της ηλεκτρονικής εφαρμογής «e-Exousiodotisi» (<https://www.gov.gr/ipiresies/polites-kai-kathemerinoteta/psephiaka-eggrapha-gov-gr/ekdose-exousiodoteses>), με χρήση κωδικών-διαπιστευτηρίων είτε της Γενικής Γραμματείας Πληροφοριακών Συστημάτων Δημόσιας Διοίκησης του Υπουργείου Ψηφιακής Διακυβέρνησης (taxisnet) είτε των συστημάτων ηλεκτρονικής τραπεζικής (e-banking) για την ηλεκτρονική αυθεντικοποίηση - ταυτοποίηση τους, η οποία αποστέλλεται είτε σε έντυπη είτε σε ηλεκτρονική μορφή στην Εταιρία κατά τα ανωτέρω.

Επισημαίνεται ότι σε κάθε περίπτωση, ο μέτοχος θα πρέπει να δηλώνει τον αριθμό μερίδας Πελάτη (στην περίπτωση που οι μετοχές φυλάσσονται σε Λογαριασμό Πελάτη), ή τον Μοναδικό Αναγνωριστικό Κωδικό του Μετόχου που παρέχεται από τον Τελευταίο Διαμεσολαβητή στην Εταιρία σύμφωνα με τον Πίνακα 2 του Παραρτήματος του Εκτελεστικού Κανονισμού (ΕΕ) 2018/1212 (στην περίπτωση που οι μετοχές φυλάσσονται σε Λογαριασμό Πελατείας), και την διεύθυνση ηλεκτρονικής αλληλογραφίας (e-mail) του ίδιου ή του διορισθέντος αντιπροσώπου του, κατά περίπτωση, προκειμένου να του αποσταλεί ο κωδικός συμμετοχής, ώστε να μπορέσει να συμμετάσχει εξ αποστάσεως σε πραγματικό χρόνο μέσω τηλεδιάσκεψης στην Τακτική Γενική Συνέλευση. Άλλως, δε θα είναι δυνατή η εξ αποστάσεως συμμετοχή του στην Τακτική Γενική Συνέλευση. Καθόσον για τη συμμετοχή στην Τακτική Γενική Συνέλευση μέσω τηλεδιάσκεψης θα αποστέλλεται ένας κωδικός συμμετοχής στη μοναδική διεύθυνση ηλεκτρονικής αλληλογραφίας (e-mail)

μετόχου ή εκπροσώπου/αντιπροσώπου, κάθε μέτοχος δύναται να διορίσει έναν μόνο αντιπρόσωπο για την εξ αποστάσεως συμμετοχή του στην Τακτική Γενική Συνέλευση.

**ΨΗΦΟΦΟΡΙΑ ΜΕ ΕΠΙΣΤΟΛΙΚΗ ΨΗΦΟ**

Οι μέτοχοι επιτρέπεται να ψηφίζουν οι ίδιοι ή οι αντιπρόσωποί τους στην ψηφοφορία επί των θεμάτων της ημερήσιας διάταξης που θα διεξαχθεί πριν από την Τακτική Γενική Συνέλευση. Ειδικότερα μέτοχοι που επιθυμούν να συμμετάσχουν από απόσταση στην ψηφοφορία επί των θεμάτων της Γενικής Συνέλευσης που θα διεξαχθεί πριν από την Τακτική Γενική Συνέλευση, μπορούν να κάνουν χρήση της δυνατότητας αυτής συμπληρώνοντας και υποβάλλοντας στην Εταιρία το «Έντυπο Επιστολικής Ψήφου», το οποίο η Εταιρία θα καταστήσει διαθέσιμο στην ιστοσελίδα της [http://www.sidma.gr](http://www.sidma.gr/). Το έντυπο αυτό πρέπει να έχει αποσταλεί στην Εταιρία συμπληρωμένο σε όλα τα σημεία του και υπογεγραμμένο από τον δικαιούμενο να συμμετέχει στην Τακτική Γενική Συνέλευση, σύμφωνα και με τις ειδικότερες οδηγίες συμπλήρωσης, υπογραφής και υποβολής του που περιλαμβάνονται σε αυτό, είτε σε έντυπη μορφή στο Τμήμα Εξυπηρέτησης Μετόχων της Εταιρίας στη διεύθυνση Λεωφ. Μεγαρίδος 188, Ασπρόπυργος Αττικής, Τ.Κ. 19300 1ος όροφος, είτε ηλεκτρονικά με e-mail στην ηλεκτρονική διεύθυνση iorkoula@sidma.gr, με θέμα (subject) «Έντυπο Επιστολικής Ψήφου - Γενική Συνέλευση **04/06/2024**, και να έχει παραληφθεί από την Εταιρία τουλάχιστον είκοσι τέσσερις (24) ώρες πριν από την ημερομηνία συνεδρίασης της Γενικής Συνέλευσης, ήτοι το αργότερο **έως τις 10.00 π.μ.** **της 03/06/2024**, προκειμένου οι ψήφοι τους να υπολογίζονται για το σχηματισμό της απαρτίας και πλειοψηφίας.

**ΔΙΚΑΙΩΜΑΤΑ ΜΕΙΟΨΗΦΙΑΣ ΤΩΝ ΜΕΤΟΧΩΝ ΣΥΜΦΩΝΑ ΜΕ ΤΙΣ ΠΑΡΑΓΡΑΦΟΥΣ 2, 3, 6 ΚΑΙ 7 ΤΟΥ ΑΡΘΡΟΥ 141 ΤΟΥ Ν. 4548/2018, ΟΠΩΣ ΙΣΧΥΕΙ**

(α) Με αίτηση μετόχων, που εκπροσωπούν το ένα εικοστό (1/20) του καταβεβλημένου κεφαλαίου, το Διοικητικό Συμβούλιο της Εταιρίας υποχρεούται να εγγράψει στην ημερήσια διάταξη της Τακτικής Γενικής Συνέλευσης πρόσθετα θέματα, αν η σχετική αίτηση περιέλθει στο Διοικητικό Συμβούλιο δεκαπέντε (15) τουλάχιστον ημέρες πριν από την Τακτική Γενική Συνέλευση, ήτοι μέχρι την **20/05/2024**. Η αίτηση για την εγγραφή πρόσθετων θεμάτων στην ημερήσια διάταξη συνοδεύεται από αιτιολόγηση ή από σχέδιο απόφασης προς έγκριση στην Τακτική Γενική Συνέλευση και η αναθεωρημένη ημερήσια διάταξη δημοσιοποιείται κατά τον ίδιο τρόπο όπως η προηγούμενη ημερήσια διάταξη, . δεκατρείς (13) ημέρες πριν από την ημερομηνία της Τακτικής Γενικής Συνέλευσης, ήτοι μέχρι την **22/05/2024,** και ταυτόχρονα τίθεται στη διάθεση των μετόχων στο διαδικτυακό τόπο της Εταιρίας, μαζί με την αιτιολόγηση ή το σχέδιο απόφασης που έχει υποβληθεί από τους μετόχους κατά τα προβλεπόμενα στο άρθρο 123 παρ. 4 του Ν. 4548/2018. Αν τα θέματα αυτά δεν δημοσιευθούν, οι αιτούντες μέτοχοι δικαιούνται να ζητήσουν την αναβολή της Τακτικής Γενικής Συνέλευσης σύμφωνα με το άρθρο 141 παρ. 5 του Ν. 4548/2018 και να προβούν οι ίδιοι στη δημοσίευση κατά τα ανωτέρω με δαπάνη της Εταιρίας.

(β) Μέτοχοι που εκπροσωπούν το ένα εικοστό (1/20) του καταβεβλημένου κεφαλαίου έχουν το δικαίωμα να υποβάλλουν σχέδια αποφάσεων για θέματα που περιλαμβάνονται στην αρχική ή την τυχόν αναθεωρημένη ημερήσια διάταξη της Τακτικής Γενικής Συνέλευσης. Η σχετική αίτηση πρέπει να περιέλθει στο Διοικητικό Συμβούλιο επτά (7) τουλάχιστον ημέρες πριν από την ημερομηνία της Τακτικής Γενικής Συνέλευσης, ήτοι μέχρι την **28/05/2024**, τα δε σχέδια αποφάσεων τίθενται στη διάθεση των μετόχων κατά τα οριζόμενα στο άρθρο 123 παρ. 3 του Ν.4548/2018, το αργότερο έξι (6) τουλάχιστον ημέρες πριν από την ημερομηνία της Τακτικής Γενικής Συνέλευσης, ήτοι μέχρι την **29/05/2024**.

Σημειώνεται ότι το Διοικητικό Συμβούλιο δεν είναι υποχρεωμένο να προβαίνει στην εγγραφή θεμάτων στην ημερήσια διάταξη ούτε στη δημοσίευση ή γνωστοποίηση αυτών μαζί με αιτιολόγηση και σχέδια αποφάσεων που υποβάλλονται από τους μετόχους κατά τις ανωτέρω υπό (α) και (β) περιπτώσεις, αντιστοίχως, αν το περιεχόμενο αυτών έρχεται προφανώς σε αντίθεση με το νόμο και τα χρηστά ήθη.

(γ) Με αίτηση οποιουδήποτε μετόχου, που υποβάλλεται στην Εταιρία **πέντε (5) τουλάχιστον πλήρεις ημέρες πριν από την Τακτική Γενική Συνέλευση**, ήτοι μέχρι την **29/05/2024**,το Διοικητικό Συμβούλιο υποχρεούται να παρέχει στην Τακτική Γενική Συνέλευση τις αιτούμενες συγκεκριμένες πληροφορίες για τις υποθέσεις της Εταιρίας, στο μέτρο που αυτές είναι σχετικές με τα θέματα της ημερήσιας διάταξης. Υποχρέωση παροχής πληροφοριών δεν υφίσταται, όταν οι σχετικές πληροφορίες διατίθενται ήδη στο διαδικτυακό τόπο της Εταιρίας, ιδίως με τη μορφή ερωτήσεων και απαντήσεων.

(δ) Με αίτηση μετόχων, που εκπροσωπούν το ένα εικοστό (1/20) του καταβεβλημένου κεφαλαίου, η οποία υποβάλλεται στην Εταιρία **πέντε (5) τουλάχιστον πλήρεις ημέρες πριν από την Τακτική Γενική Συνέλευση**, ήτοι μέχρι την **29/05/2024**,το Διοικητικό Συμβούλιο υποχρεούται να ανακοινώνει στην Τακτική Γενική Συνέλευση, εφόσον είναι τακτική, τα ποσά που, κατά την τελευταία διετία, καταβλήθηκαν σε κάθε μέλος του Διοικητικού Συμβουλίου ή τους διευθυντές της Εταιρίας, καθώς και κάθε παροχή προς τα πρόσωπα αυτά από οποιαδήποτε αιτία ή σύμβαση της Εταιρίας με αυτούς.

Σε όλες τις παραπάνω περιπτώσεις υπό (γ) και (δ), το Διοικητικό Συμβούλιο μπορεί (i) να αρνηθεί την παροχή των πληροφοριών για αποχρώντα ουσιώδη λόγο, ο οποίος αναγράφεται στα πρακτικά και (ii) να απαντήσει ενιαία σε αιτήσεις μετόχων με το ίδιο περιεχόμενο.

(ε) Με αίτηση μετόχων που εκπροσωπούν το ένα δέκατο (1/10) του καταβεβλημένου κεφαλαίου, η οποία υποβάλλεται στην Εταιρία **πέντε (5) τουλάχιστον πλήρεις ημέρες πριν από την Τακτική Γενική Συνέλευση**, ήτοι μέχρι την **29/05/2024**, το Διοικητικό Συμβούλιο υποχρεούται να παρέχει στην Τακτική Γενική Συνέλευση πληροφορίες για την πορεία των εταιρικών υποθέσεων και την περιουσιακή κατάσταση της Εταιρίας. Το Διοικητικό Συμβούλιο μπορεί να αρνηθεί την παροχή των πληροφοριών για αποχρώντα ουσιώδη λόγο, ο οποίος αναγράφεται στα πρακτικά.

Αντίστοιχες προθεσμίες για τυχόν άσκηση δικαιωμάτων μειοψηφίας των μετόχων ισχύουν και σε περίπτωση εξ αναβολής ή η επαναληπτικής συνεδρίασης.

Σε όλες τις ανωτέρω αναφερόμενες περιπτώσεις οι αιτούντες μέτοχοι οφείλουν να αποδεικνύουν τη μετοχική τους ιδιότητα και, πλην της ανωτέρω περίπτωσης (γ), τον αριθμό των μετοχών που κατέχουν κατά την άσκηση του σχετικού δικαιώματος. Η εν λόγω απόδειξη μπορεί να γίνει με κάθε νόμιμο μέσο και πάντως βάσει ενημέρωσης που λαμβάνει η Εταιρία από την ΕΛ.Κ.Α.Τ., εάν παρέχει υπηρεσίες μητρώου, ή μέσω των συμμετεχόντων και εγγεγραμμένων διαμεσολαβητών σε κάθε άλλη περίπτωση.

Για περαιτέρω πληροφορίες σχετικά με τα δικαιώματα μετόχων μειοψηφίας, οι μέτοχοι καλούνται να ανατρέξουν στις διατάξεις του άρθρου 141 του Ν. 4548/2018.

**ΔΙΑΘΕΣΙΜΑ ΕΓΓΡΑΦΑ ΚΑΙ ΠΛΗΡΟΦΟΡΙΕΣ**

Οι πληροφορίες του άρθρου 123 παρ. 3 και 4 του Ν. 4548/2018 (κείμενο πρόσκλησης για σύγκληση της Τακτικής Γενικής Συνέλευσης, συνολικός αριθμός μετοχών της Εταιρίας και των αντίστοιχων δικαιωμάτων ψήφου, έγγραφα που πρόκειται να υποβληθούν στην Τακτική Γενική Συνέλευση, σχέδια αποφάσεων της Τακτικής Γενικής Συνέλευσης ή σχόλια του Διοικητικού Συμβουλίου της Εταιρίας επί των θεμάτων της ημερήσιας διάταξης, έντυπο διορισμού αντιπροσώπου, έντυπο γνωστοποίησης συμμετοχής μέσω τηλεδιάσκεψης, έντυπο επιστολικής ψήφου και πληροφορίες σχετικά με την άσκηση των δικαιωμάτων μειοψηφίας των παρ. 2, 3, 6 και 7 του άρθρου 141 του Ν. 4548/2018), αναρτώνται σε ηλεκτρονική μορφή στην ιστοσελίδα της Εταιρίας [www.sidma.gr](http://www.sidma.gr). Αντίγραφα των παραπάνω εγγράφων θα διατίθεται στα γραφεία του Τμήματος Εξυπηρέτησης Μετόχων της Εταιρίας, στη διεύθυνση Λεωφ. Μεγαρίδος 188, Ασπρόπυργος Αττικής Τ.Κ. 19300.

**Αθήνα, 10 Μαΐου 2024**

Το Διοικητικό Συμβούλιο